贈王南仲
作者：周孚
朝代：宋

paragraphs: 妙語富停蓄，高標邈巉巖。
半面逆旅中，知子固不凡。
語離今幾時，歲月如驚帆。
南譙再相遇，黄塵撲征衫。
握手互歎息，白髮不可芟。
吾儕與世疎，觸事俱殽函。
饑鷹久已疲，狡兔方自毚。
二頃可以休，此意神所監。
縱復落癡鈍，猶應免貪饞。
一語子可思，病馬愁轡銜。
寄語同社人，吾將老寒巖。